**Ministru kabineta noteikumu projekta “Grozījumi Ministru kabineta 2019. gada 10. decembra noteikumos Nr. 614 “Kārtība, kādā aprēķina, piešķir un izlieto valsts budžetā paredzētos līdzekļus izglītojamo ēdināšanai””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekts “Grozījumi Ministru kabineta 2019. gada 10. decembra noteikumos Nr. 614 “Kārtība, kādā aprēķina, piešķir un izlieto valsts budžetā paredzētos līdzekļus izglītojamo ēdināšanai”” (turpmāk – projekts) izstrādāts, lai vienkāršotu administrēšanas procesus, kas saistīti ar valsts budžetā paredzēto līdzekļu 1.-4.klašu izglītojamo ēdināšanai izlietojumu. Projekts paredz precizēt veidlapas formu pārskatam par izglītojamo ēdināšanai izlietotajiem valsts budžeta līdzekļiem, kā arī noteikt Izglītības un zinātnes ministrijas (turpmāk – ministrija) pienākumu pārskatā norādīto naudas līdzekļu atlikumu ieturēt no nākamajam mācību gadam aprēķinātā valsts budžeta līdzekļu apmēra. Projekts stāsies spēkā nākamajā dienā pēc tā izsludināšanas.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts, pamatojoties uz Izglītības likuma 14. panta 44. punktu, pēc ministrijas iniciatīvas.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Izglītības likuma 14. panta 44. punktā doto deleģējumu, ir izdoti Ministru kabineta 2019. gada 10. decembra noteikumi Nr. 614 “Kārtība, kādā aprēķina, piešķir un izlieto valsts budžetā paredzētos līdzekļus izglītojamo ēdināšanai” (turpmāk – noteikumi). Atbilstoši noteikumu regulējumam ministrija katru mēnesi mācību gada laikā valsts budžetā paredzētos līdzekļus to izglītojamo ēdināšanai, kuri klātienē apgūst pamatizglītības programmas 1., 2., 3. un 4. klasē (turpmāk – valsts budžeta līdzekļi), pārskaita katrai valsts izglītības iestādei un katrai pašvaldībai. Savukārt pašvaldība valsts budžeta līdzekļus pārskaita to izglītojamo ēdināšanas izmaksu segšanai, kuri mācās attiecīgās pašvaldības administratīvajā teritorijā esošajās pašvaldību un privātajās izglītības iestādēs. Ja izglītības iestādē ir neizmantoti valsts budžeta līdzekļi, izglītības iestādes direktors ir tiesīgs tos izlietot 5., 6., 7., 8. un 9. klašu izglītojamo ēdināšanai.Noteikumu 9. punkts nosaka valsts izglītības iestāžu un pašvaldību pienākumu katru gadu līdz 20. janvārim sagatavot pārskatu par izglītojamo ēdināšanai izlietotajiem valsts budžeta līdzekļiem iepriekšējā kalendārajā gadā.Izglītības likuma 59. panta 3.1 daļa nosaka, ka “To izglītojamo ēdināšanu, kuri izglītības iestādēs klātienē apgūst pamatizglītības programmas 1., 2., 3. un 4. klasē, finansē no valsts budžeta Ministru kabineta noteiktajā kārtībā un apjomā. Pašvaldības piedalās to izglītojamo ēdināšanas izmaksu segšanā, kuri attiecīgās pašvaldības administratīvajā teritorijā esošajās izglītības iestādēs (izņemot valsts izglītības iestādes) klātienē apgūst pamatizglītības programmas 1., 2., 3. un 4. klasē. Viena izglītojamā ēdināšanai dienā līdzekļus no pašvaldības budžeta paredz ne mazākā apmērā, kā tos nodrošina valsts.”Šobrīd noteikumu pielikums, kas nosaka veidlapas formu pārskatam par izglītojamo ēdināšanai izlietotajiem valsts budžeta līdzekļiem, neparedz atsevišķi norādīt pašvaldību budžeta līdzekļu izlietojumu, un tādējādi ministrijai nav iespējams pārliecināties, vai pašvaldība piedalās 1.-4. klašu izglītojamo ēdināšanas izmaksu segšanā Izglītības likuma 59. panta 3.1 daļā noteiktajā kārtībā un apmērā. Ievērojot minēto, projekts paredz precizēt noteikumu pielikumu ar jaunu aili “Pašvaldības budžeta līdzekļu izlietojums pārskata periodā”, kas aizpildāma par 1. līdz 4.klašu grupu. Ar Ministru kabineta 2020. gada 12. marta rīkojumu Nr. 103 “Par ārkārtējās situācijas izsludināšanu” (turpmāk – rīkojums) visā valsts teritorijā no lēmuma pieņemšanas dienas līdz 2020. gada 9. jūnijam tika izsludināta ārkārtējā situācija ar mērķi ierobežot Covid-19 izplatību ārkārtējās situācijas spēkā esamības laikā. Saskaņā ar rīkojumu ārkārtējās situācijas laikā tika pārtraukta mācību procesa norise klātienē visās izglītības iestādēs, un mācības tika nodrošinātas attālināti. Ievērojot minēto un to, ka valsts budžeta līdzekļi tika paredzēti izglītojamo, kuri apgūst pamatizglītības programmu klātienē, ēdināšanai, saskaņā ar rīkojuma 4.3.3 apakšpunktu, lai nodrošinātu valsts budžeta līdzekļu izlietojumu, pašvaldības 2020.gada aprīlī un maijā piešķirtos valsts budžeta līdzekļus varēja izlietot tās administratīvajā teritorijā dzīvesvietu deklarējušo 1.-9. klašu izglītojamo ēdināšanai, kas nāk no trūcīgām, maznodrošinātām vai daudzbērnu ģimenēm.Šobrīd noteikumu pielikums neparedz atsevišķi norādīt to valsts budžeta līdzekļu izlietojumu, kas piešķirti izglītojamo ēdināšanai ārkārtējās situācijas laikā. Tādējādi ministrijai nav iespējams pārliecināties par valsts budžeta līdzekļu izlietojumu atbilstoši to piešķiršanas mērķim. Ievērojot minēto, projekts paredz noteikt jaunu veidlapas formu pārskatam par izglītojamo ēdināšanai izlietotajiem valsts budžeta līdzekļiem 2020. gadā. Pārskatā būs atsevišķi jāuzrāda valsts budžeta līdzekļu, kas piešķirti par mācību dienām, kad pamatizglītības programma tika īstenota klātienē, izlietojums un valsts budžeta līdzekļu, kas valstī izsludinātās ārkārtējās situācijas laikā piešķirti par mācību dienām, kad pamatizglītības programma tika īstenota attālināti, izlietojums**.** Ir iespējama situācija, ka arī pēc ārkārtējās situācijas termiņa beigām mācības tiek nodrošinātas attālināti. Covid-19 infekcijas izplatības pārvaldības likuma 4. panta 9. punkts nosaka, ka Covid-19 infekcijas izplatīšanās vai izplatīšanās draudu gadījumā Ministru kabinets epidemioloģiskās drošības nolūkos var noteikt kārtību, kādā attālinātā mācību procesa ietvaros piešķir un izlieto valsts budžetā ēdināšanai paredzētos līdzekļus 1., 2., 3. un 4. klases izglītojamiem, kuri klātienē apgūst pamatizglītības programmu. Pamatojoties uz minēto deleģējumu, Ministru kabineta 2020. gada 9. jūnija noteikumu Nr. 360 “Epidemioloģiskās drošības pasākumi Covid-19 infekcijas izplatības ierobežošanai” 27.4 1. apakšpunktā ir noteikta kārtība, kādā tiek izlietoti valsts budžeta līdzekļi gadījumos, kad atbilstoši minēto noteikumu prasībām izglītības ieguves process notiek attālināti. Ievērojot, ka izglītojamo loks, kam ēdināšana tiek nodrošināta no valsts budžeta līdzekļiem, netiek mainīts, pārskatā šo līdzekļu izlietojums būs jānorāda vienkopus ar to līdzekļu izlietojumu, kas piešķirti par mācību dienām, kad pamatizglītības programma tika īstenota klātienē. Noteikumu 8. punkts nosaka valsts izglītības iestāžu un pašvaldību pienākumu neizlietotos valsts budžeta līdzekļus atmaksāt ministrijai. Valsts kontrole revīzijas ziņojumā “Par Izglītības un zinātnes ministrijas 2019. gada pārskatu” ietvēra izskatāmo atbilstības jautājumu: “Vai IZM ir nodrošinājusi piešķirtā valsts budžeta finansējuma (dotāciju) brīvpusdienu nodrošināšanai 1.–4.klases izglītojamajiem izlietojumu atbilstoši mērķim normatīvajos aktos noteiktajā kārtībā un apjomā” (turpmāk – revīzijas ziņojums). Revīzijas ziņojumā Valsts kontrole ir norādījusi, ka ministrija kā atbildīgā par gadskārtējā valsts budžeta likumā noteiktās apropriācijas izpildes kontroles sistēmas izveidi un ministrijai iedalīto valsts budžeta līdzekļu izmantošanu paredzētajiem mērķim – brīvpusdienu nodrošināšanai 1.–4.klases izglītojamajiem – nav nodrošinājusi tādas gadskārtējā valsts budžeta likumā noteiktās apropriācijas izpildes kontroles sistēmas izveidi, kas paredzētu, ka pašvaldības, kuras saimnieciskā gada laikā ir saņēmušas pašvaldības pamatbudžeta kontā transferta ieņēmumus no dotācijas no vispārējiem ieņēmumiem un nav tos izlietojušas, veic transferta atlikuma atmaksu līdz saimnieciskā gada beigām. Revīzijas ziņojumā ir konstatēts, ka 2019.gadā tikai septiņas pašvaldības veica neizlietotā finansējuma par iepriekšējiem periodiem atmaksu ministrijai 15 287 *euro* apmērā, kas ir 0,65 % no kopējā neizlietotā finansējuma uz 2019. gada 1. janvāri. 2019. gada 1. janvārī pašvaldību rīcībā bija palicis neizlietots finansējums 2 356 447 *euro*, kas ir 13 % no 2019. gadā pārskaitītā finansējuma apmēra. Ievērojot minēto un lai atvieglotu valsts budžeta līdzekļu administrēšanu pašvaldībās, kā arī lai vienkāršotu pārraudzības procesus attiecībā uz neizlietoto valsts budžeta līdzekļu atmaksu, nepieciešams noteikt, ka neizlietotie un kalendārajā gadā ministrijai neatskaitītie valsts budžeta līdzekļi no pašvaldībām tiek ieturēti no nākamajā mācību gadā pašvaldībai aprēķinātā valsts budžeta līdzekļu apmēra. Ievērojot minēto, projekts paredz noteikt, ka pašvaldības iesniegtajā veidlapā par iepriekšējā kalendāra gadā izlietotajiem valsts budžeta līdzekļiem uzrādīto atlikumu ministrija ietur no nākamajā mācību gadā aprēķinātā valsts budžeta līdzekļu apmēra. Tādā pat kārtībā ministrija ieturēs arī valsts budžeta līdzekļus, kas 2020. gadā pašvaldībām tika piešķirti un nav izlietoti izglītojamo ēdināšanai attālināta mācību procesa ietvaros. Valsts izglītības iestādes, kas ir valsts budžeta iestādes Likuma par budžetu un finanšu vadību izpratnē un kuras saimnieciskā gada laikā ir saņēmušas valsts pamatbudžeta izdevumu kontā transferta ieņēmumus no dotācijas no vispārējiem ieņēmumiem un nav tos izlietojušas, veic transferta atlikuma atmaksu līdz saimnieciskā gada beigām saskaņā ar Ministru kabineta 2010. gada 28. decembra noteikumu Nr.1220 “Asignējumu piešķiršanas un izpildes kārtība” 49. punktu.Atbilstoši Administratīvo teritoriju un apdzīvoto vietu likuma pārejas noteikumu 2. punktā noteiktajam republikas pilsētu un novadu pašvaldības turpina pildīt savas funkcijas un uzdevumus normatīvajos aktos noteiktajā kārtībā līdz 2021. gada pašvaldību vēlēšanās ievēlētās pašvaldības domes pirmajai sēdei, kura tiek sasaukta šajā likumā noteiktajā kārtībā 2021. gada 1. jūlijā. Līdz 2021. gada 30. jūnijam pašvaldību darbībā ir piemērojami Ministru kabineta 2013. gada 19. marta noteikumi Nr. 154 “Noteikumi par republikas pilsētu un novadu administratīvo teritoriju robežu aprakstu apstiprināšanu”. Minētā likuma pārejas noteikumu 6. punkts noteic, ka ar 2021. gada pašvaldību vēlēšanās jaunievēlētās pašvaldības domes pirmo sēdi izbeidzas visu bijušo pašvaldību domju pilnvaras. Novada pašvaldība ir attiecīgajā novadā iekļauto pašvaldību institūciju, finanšu, mantas, tiesību un saistību pārņēmēja.  Ņemot vērā iepriekš minēto, kā arī, lai pašvaldību sniegtā grāmatvedības informācija būtu patiesa, salīdzināma, savlaicīga, nozīmīga, saprotama un pilnīga, pārskatus nepieciešams iesniegt divas reizes budžeta gada ietvaros. Par periodu no 2021. gada 1. janvāra līdz 2021. gada 30. jūnijam, pārskata veidlapa iesniedzama līdz 2021. gada 30. septembrim, tajās noteiktajās administratīvajās teritorijās, kāds ir spēkā līdz 2021. gada 30. jūnijam. Savukārt par periodu no 2021. gada 1. jūlija līdz 2021. gada 31. decembrim pārskata veidlapa iesniedzama līdz 2022. gada 20. janvārim, tajās noteiktajās administratīvajās teritorijās, kāds ir spēkā no 2021. gada 1. jūlija. |
| 3. | Projekta izstrādē iesaistītās institūcijas un publiskas personas kapitālsabiedrības | Projekts šo jomu neskar. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz ministriju, pašvaldībām un valsts izglītības iestādēm, kurās klātienē tiek īstenotas pamatizglītības programmas.  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar.  |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija. | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar.  |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība tika aicināta līdzdarboties projekta izstrādē, 2020. gada 21. jūlijā projektu ievietojot tīmekļa vietnē [www.izm.gov.lv](http://www.izm.gov.lv) (sadaļa “Sabiedrības līdzdalība”/ “Sabiedriskajai apspriešanai nodotie normatīvo aktu projekti”) un aicinot sabiedrības pārstāvjus rakstiski sniegt viedokli par projektu tā izstrādes stadijā – nosūtot uz elektronisko pasta adresi: ieva.petersone@izm.gov.lv.  |
| 2. | Sabiedrības līdzdalība projekta izstrādē | Sabiedrības pārstāvju viedoklis projekta sabiedriskās apspriešanas laikā netika saņemts. |
| 3. | Sabiedrības līdzdalības rezultāti | Sabiedrības pārstāvju viedoklis projekta sabiedriskās apspriešanas laikā netika saņemts. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Ministrija, pašvaldības, valsts izglītības iestādes, kuras klātienē īsteno pamatizglītības programmas.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmēs pārvaldes funkcijas un institucionālo struktūru, netiks izveidotas jaunas institūcijas, likvidētas vai reorganizētas esošās institūcijas, to cilvēkresursi netiks ietekmēti.  |
| 3. | Cita informācija. | Nav. |

Izglītības un zinātnes ministre I. Šuplinska

Vizē:

Valsts sekretāre L.Lejiņa

Pētersone 67047829

Ieva.Petersone@izm.gov.lv

G.Kušķe 67047880

Guntra.Kuske@izm.gov.lv